《䱐溪吟赠归愚子》
清代·周永铨

䱐溪浮水清且涟，䱐溪水与吴淞连。吴淞片帆挂云树，直到䱐溪屋边住。

君家在溪侧，我家在江边。溪光江色两潇洒，往往相思乘钓船。

自从我卜城东宅，送君翻作朱方客。君去几开溪畔花，君归还卧溪边石。

我来访君溪上行，溪水迎人如有情。门前问字多俊英，堂上论文皆老成。

高斋学士定谁属，被褐先生方自名。只今五十斗未白，闭户著书声籍籍。

生徒自重沈云祯，时俗那知王彦伯。愧我与子称莫逆，濩落相看感今昔。

空怜早岁误儒冠，徒尔穷年抱遗册。君不见鱄䱐门外水绕村，田居蚕室好称尊。

与君一咏《沧浪曲》，世事悠悠何足论！

作者简介：字升逸，浙江钱塘人，苏州籍。诸生。著有《东冈诗钞》。○升逸修己自好如处子，然及发言为诗，逸情云上，直欲希风开、宝以仰窥汉京，友生中不易才也。五十馀不肯见人，惟家方舟与余过之，谈谐不倦。予通籍归里后，并不能一见矣。时或议其为僻、疑其为矫，余益重其为人。